A 23 éves Timothée Chalamet-t kifárasztotta a sztárság
Itt lenne az ideje a jól megérdemelt pihenésnek.
Hollywood két új üdvöskéje, Timothée Chalamet és Saoirse Ronan adtak interjút az Entertainment Weeklynek, amelyben a két fiatal színész többek között arról is beszélt, hogy szükségük lenne egy szusszanásnyi időre, mert az utóbbi években nem volt megállás. Ők ketten eddig már három közös filmet forgattak: a Lady Bird és a Kisasszonyok után legutóbb Wes Andersonnal dolgoztak együtt a The French Dispatch című filmen.

A még csak 23 éves Chalamet-t rendesen el is használta a filmipar: a mostanra már kultikussá vált szerelmes filmben, a Szólíts a nevedenben egy biszexuális tinédzsert, a Csodálatos fiúban egy drogos fiatalt alakított. Fontos szerepet kapott egy örök klasszikusban, az év végén érkező Kisasszonyokban, címszerepet kapott a Netflix történelmi drámájában, az V. Henrikben, és az egyik legtehetségesebb sci-fi rendező, Denis Villeneuve Dűne-adaptációjában osztották rá a főszerepet. Ez 25 fölött is sok lenne, nemhogy alatta, épp itt volt hát az ideje, hogy egy kicsit ne forgasson semmit.

Az Entertainment Weeklynek adott interjúban legalábbis azt nyilatkozta:

  Ez az első alkalom, hogy az elmúlt közel két évben levegőhöz jutottam, kiélvezem.
sztárok Timothée Chalamet Szólíts a neveden filmek